বাড়ি ফাঁকা থাকার সুযোগ নিয়ে বৌমাকেই ধর্ষণ করলেন শ্বশুর। অভিযুক্ত সুখরঞ্জন হাওলাদার সম্পর্কে নির্যাতিতা মহিলার খুড়শ্বশুর। ঘটনাটি দক্ষিণ ২৪ পরগনার সোনারপুর থানার রানাভুতিয়া ২ নম্বর গ্রামের। ঘটনার জেরে এলাকায় চাঞ্চল্য ছড়ায়। খবর জানাজানি হতেই গ্রামবাসীরা অভিযুক্ত শ্বশুরকে গ্রেফতারের দাবিতে বিক্ষোভ দেখান। 
শুক্রবার সকালে ৫৫ বছরের সুখরঞ্জন বাড়ি ফাঁকা পেয়ে বৌমাকেই ধর্ষণ করে বলে অভিযোগ। ঘটনায় গুরুতর জখম হন মহিলা। আপাতত নির্যাতিতা কলকাতার এমআর বাঙ্গুর হাসপাতালে চিকিৎসাধীন। অন্য দিকে, স্থানীয়দের অভিযোগের ভিত্তিতে শনিবার রাতেই অভিযুক্ত সুখরঞ্জনকে গ্রেফতার করেছে সোনারপুর থানার পুলিশ। 

ঘটনার জেরে এলাকায় চাঞ্চল্য। নিজস্ব চিত্র 
অভিযোগ, শুধু ভাইয়ের পুত্রবধূকেই নয়, গ্রামের অন্যান্য মহিলাদের সঙ্গেও খারাপ আচরণ করতেন সুখরঞ্জন। গ্রামের একাধিক মহিলাকে শ্লীলতাহানির অভিযোগ রয়েছে এই অভিযুক্তের বিরুদ্ধে। কিন্তু এলাকার তৃণমূলনেতা তথা খেয়াদহ ২ গ্রাম পঞ্চায়েতের উপপ্রধান প্রবীর সরকারের অনুগামী হওয়ার কারণে এই ব্যক্তির বিরুদ্ধে এতদিন মুখ খুলতে সাহস পাননি এলাকার মানুষ। কিন্তু গত শুক্রবার নিজের ভাইপোর স্ত্রীয়ের সঙ্গে এই ধরনের অশালীন ব্যবহারের পরে ওই ব্যক্তির বিরুদ্ধে সরব হন মানুষ। 
নির্যাতিতা মহিলার স্বামী এই বিষয়ে গ্রামের উপপ্রধান-সহ এলাকার অন্যান্য নেতাদের এই বিষয়ে জানালে তাঁরা বিষয়টি চেপে যেতে বলেন। আর এতেই ক্ষেপে ওঠেন এলাকার মানুষ। শনিবার সন্ধ্যায় এই বিষয়ে আক্রান্ত মহিলার স্বামী ও এলাকার সাধারণ মানুষ মিলে সোনারপুর থানায় অভিযোগ দায়ের করলে পুলিশ গ্রেফতার করে অভিযুক্তকে। অন্য দিকে, এই অভিযোগ করার পর থেকেই গ্রামবাসীদের বিভিন্ন ভাবে হুমকি দিতে থাকেন প্রবীর দাস ও তাঁর অনুগামীরা। ঘটনাকে কেন্দ্র করে রবিবার সকালে ক্ষোভে ফেটে পড়েন এলাকার মানুষ। দোষীর উপযুক্ত শাস্তির দাবিতে সরব হন তাঁরা। অন্য দিকে, গ্রামের আর অক প্রান্তে লোক জড়ো করার অভিযোগ ওঠে প্রবীর সরকারের বিরুদ্ধে। ঘটনাকে কেন্দ্র করে এলাকায় যথেষ্ট উত্তেজনা ছড়ায়। খবর পেয়ে সোনারপুর থানার পুলিশ ঘটনাস্থলে এসে পরিস্থিতি নিয়ন্ত্রণে আনে।